อยากทราบว่าอาการเหล่านี้เสี่ยงเป็นโรคซึมเศร้ามั้ยคะ โดยแต่เดิมเป็นคนอ่อนแออยู่แล้วค่ะ เพราะมีแต่เรื่องเศร้าในชีวิตตั้งแต่เด็กๆ จนฝังลึกในจิตใจค่ะ จนกระทั่งทะเลาะกับคนๆหนึ่งค่ะ หลายครั้ง จนรอบนี้คือเลิกคุยเลยค่ะ ก่อนจะถึงขั้นเลิกคุยก็จะร้องไห้ตลอดเลยค่ะ ทำอะไรไม่ได้ ไม่มีสมาธิพอค่ะ เครียด ปวดหัวบ่อยมาก นอนไม่หลับ กินข้าวไม่ได้ จนผ่านมาถึงตอนเขาขอเลิกคุย รอบนี้เป็นหนักเลยค่ะ ไม่กินข้าวเลย พยายามกินแล้วนะคะ แต่จะอ้วกตลอดเลยค่ะ นอนไม่ได้เลย พอเช้ามาก็ไม่มีสมาธิแล้วเผลอหลับโดยไม่รู้สึกตัวค่ะ บางครั้งก็เผลอเหม่อลอยบ้าง ทำไรไม่ได้เลยค่ะ พอกลับถึงบ้านก็อยากนอนไม่อยากคุยกับใคร อยากอยู่คนเดียว ร้องไห้จนไม่มีน้ำตาแล้วค่ะ
สวัสดีค่ะ โรคซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ร่วมกับมีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม โดยมีอาการดังกล่าวนานติดต่อกัน 2 อาทิตย์ โดยไม่มีช่วงที่ดีขึ้นหากเข้าข่ายเป็นโรคซึมเศร้า เช่น เก็บตัวมากขึ้น เคยทำอะไรที่เคยทำแล้วสนุกก็ไม่สนุกอีกต่อไป แนะนำไปพบจิตแพทย์เพื่อคัดกรองสภาพจิตเบื้องต้น หากพบว่าเป็นโรคซึมเศร้าจริงอาจจ่ายยาต้านเศร้าร่วมกับทำจิตบำบัดค่ะแนะนำการหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ และไม่ควรให้ความสำคัญกับบุคคลใดบุคคลหนึ่งในชีวิตมากจนเกินไปค่ะ